སེམས་རྨོ་བའམ་སེར་རྨོ་བའི་སྒྲ་དོན་སྒོམ་པ་འགྱུར་མེད་རྡོ་རྗེའི་ཕྱག་རྒྱ་ཞེས་བྱ་བ།
༄༅།  ། སེམས་རྨོ་བའམ་སེར་རྨོ་བའི་སྒྲ་དོན་སྒོམ་པ་
འགྱུར་མེད་རྡོ་རྗེའི་ཕྱག་རྒྱ་ཞེས་བྱ་བ་
བཞུགས།  ༄༅༅།  ། ན་མོ་རད་ན་དྲ་ཡཱ་ཡ།  དྲིན་ཅན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ལ་ཕྱག་འཚལ་ཞིང་སྐྱབས་སུ་མཆིའོ།  ། བརྩེ་བ་ཆེན་པོས་བྱིན་གྱིས་བརླབ་ཏུ་གསོལ།  རྗེ་བླ་མས།  སྲིད་པའི་འབྱོར་པས་མི་བསླུ་མེད།  ། གཅིག་ཏུ་ཕན་པ་དམ་པའི་ཆོས།  ། བསྟན་དང་མཇལ་བ་ད་རེས་ཙམ།  ། དེ་ཕྱིར་དེ་ཡི་དོན་ལ་དགོངས།  ། གསུངས་པ་ལྟར་འཁོར་བའི་ཕུན་ཚོགས་ཀྱིས་མི་བསླུ་བ་མེད་སྔར་ཡང་བསླུས།  ད་ཡང་བསླུ་བར་བྱེད།  ཁྱད་པར་བདག་ཏུ་འཛིན་པ་འདིས་བསླུས།  ད་ཡང་འདིས་སླུ་བར་བྱེད།  བདག་འཛིན་སྤོང་བའི་ཐབས་མཆོག་ཏུ་གྱུར་པ་གཏན་ནས་གཏན་དུ་ཕན་པ་ནི་དམ་པའི་ཆོས་སངས་རྒྱས་ཀྱི་བསྟན་པ་གཅིག་པུ་ཡིན།  འོ་ན་དམ་པའི་ཆོས་བྱེད་པ་ཡང་སངས་རྒྱས་ཀྱི་བསྟན་པའི་སྒོར་ཞུགས་པ་ལ་རག་ལས་པ་ལ།  སངས་རྒྱས་ཀྱི་བསྟན་པའི་སྒོར་ཚུད་པ་ཡང་ད་རེས་ཙམ་ཡིན་མོད།  དེ་དག་ལ་ཡང་ཡང་སོམས་ལ།  འཁོར་བའི་བདེ་བ་ཙམ་མམ་ཚེ་འདིའི་བདེ་བ་ཙམ་སྒྲུབ་བམ།  ཐར་པའི་གོ་འཕང་སྒྲུབ་འདམ་ཀ་གྱིས་གསུངས་ན།  འདི་ཕྱི་གཏན་དུ་བདེ་ཞིང་ཕན་པ་དམ་པའི་ཆོས་མི་སྒྲུབ་པར།  འདི་ཕྱི་ཀུན་ཏུ་སྡུག་ཅིང་ཕོངས་པ་འཁོར་བར་འཁོར་བའི་བྱ་བྱེད་དེ་བློ་དང་ལྡན་པ་སུ་ཞིག་གིས་སྒྲུབ།  མདོ་ལས།  དགེ་སློང་དག་འདུས་བྱས་ཐམས་ཅད་ནི་མི་རྟག་པའོ་གསུངས་པ་བཞིན་མི་ཚེ་ཡུད་ཙམ་ནམ་( ༢༠༤ )འཆི་ངེས་མེད་ཡིན་པའི་ད་ལྟ་ནས་ཆོས་བྱེད་དགོས།  ཆོས་བྱེད་ཟེར་བ་བླ་མ་སངས་རྒྱས་ཀྱི་མན་ངག་ལ་བརྟེན་ནས་སྣང་ཚུལ་ཕྱིན་ཅི་ལོག་རང་ག་བ་དེ་འཆར་མི་འཇུག་པར་ལུང་རིགས་ཀྱིས་བརྟག་དཔྱད་ལེགས་པར་བྱས་ཏེ་དངོས་པོའམ་དོན་ལ་ཡོད་པའི་ཐ་སྙད་ཀྱི་སྣང་བ་དག་འཆར་འཇུག་པ་ལ་ཆོས་བྱེད་ཟེར་བ་ཡིན།  ཡུལ་དང་ཡུལ་ཅན་གཅིག་གིས་གཅིག་བཅོས་པ་ཡིན་པས་དང་སྣང་བ་ཡང་རྐྱེན་གྱིས་གང་བཅོས་ཤ་སྟག་རང་བསྒྱུར་ཡང་སླ།  དེས་ན་འཁོར་བ་དང་མྱ་ངན་ལས་འདས་པ་ཐམས་ཅད་ཀྱི་རྩ་བའམ་བྱེད་པ་པོ་སེམས་འདི་ཡིན་པར་གསུངས་ཏེ།  བསམ་པ་བཟང་ན་ས་དང་ལམ་ཡང་བཟང་།  ། བསམ་པ་ངན་ན་ས་དང་ལམ་ཡང་ངན།  ། ཞེས་པ་དང་།  སེམས་ནི་ཆོས་ཀྱི་རྩ་བ་ལགས་པར་གསུངས།  ། ཞེས་བཤད་པས་ད་རེས་སེམས་རྒྱུད་ལ་བྱིན་རླབས་ཀྱི་སེར་ཡོད་རིང་བླ་མའི་མན་ངག་གིས་རྨོ་དགོས།  བྱམས་མགོན་བླ་མ་རིན་པོ་ཆེ་དེ་ཉིད་ཀྱི་ཞལ་ནས།  སེམས་རྨོ་བ་ཟེར་བ་སེམས་རྨོ་བར་བྱེད་པས་ན་སེམས་རྨོ་བ་ཟེར་གསུངས་པ་རེད།  བྱས་ཙ་ན་སེར་རྨོ་བ་ཟེར་བ་དེ་ཡང་དེ་དང་འདྲ།  སེར་རྨོ་བ་ཟེར་བའི་དོན་གང་ཡིན་ན།  སེམས་རྒྱུད་ལ་སེར་ཡོད་པ་རྨོ་བའི་དོན་ཡིན་གསུང་རྒྱུ་རེད།  སྔ་མ་ཁྱད་གཞིའི་སྒོ་ནས་བརྗོད།  ཕྱི་མ་ཁྱད་ཆོས་ཀྱི་སྒོ་ནས་བརྗོད་པ་ཡིན།  ཐུགས་བདེན།  ཞིང་ལ་ཡང་སེར་ཡོད་པའི་སྐབས་སུ་རྨོས་ན་རྨོ་བདེ་ཞིང་ས་བོན་སྐྱེ་སླ་བ་དང་འདྲ།  ངེད་རང་ཚོ་ཡང་ད་ལྟ་མི་ཁོམ་པར་མ་སྐྱེས།  ཡུལ་དབུས་སུ་སྐྱེས་ནས་ཀྱང་ཁྱིམ་གྱི་བྱ་བའི་གཡེང་བ་ནི་མེད།  སངས་རྒྱས་ཀྱི་བསྟན་པའི་སྒོར་ཞུགས།  རབ་ཏུ་བྱུང་བ་བྱས།  སེམས་རྒྱུད་ལ་དཀོན་མཆོག་གི་བྱིན་རླབས་ཀྱི་སེར་ཡོད་པའི་སྐབས་སུ་སེམས་རྒྱུད་ཀྱི་ཞིང་རྨོས་ན་རྨོ་བདེ་ཞིང་དད་པ་དང་ཤེས་རབ་ལ་སོགས་པའི་ཡོན་ཏན་སྐྱེ་སླ་བས་ད་ལྟའི་སྐབས་སེམས་རྒྱུད་ཀྱི་ཞིང་འདིར་བླ་མའི་མན་ངག་གིས་རྨོ་དགོས།  རྨོ་ལུགས་ཇི་འདྲ་བྱེད་ན།  གཞི་འཁོར་འདས་ཀྱི་ཆོས་ཐམས་ཅད་དེ་ཁོ་ན་ཉིད་ལ་སོ་སོར་དཔྱོད་པའི་རིགས་པས་བརྟགས་པའི་བློ་ངོར་སྣང་ཚུལ་འདི་ལྟར་གྱི་ཆོས་ཅི་ཡང་མེད་པའི་སྟོང་པ་ཉིད་ཡིན་པ་ལས།  དེ་ཁོ་ན་ཉིད་ལ་མ་བརྟགས་མ་དཔྱད་པའི་བློ་ངོར་ནི་ཐམས་ཅད་སྣང་ཙམ་དུ་ཡོད་པའི་བདེན་གཉིས་སྣང་སྟོང་དབྱེར་མེད་དེ་ཇི་ལྟ་བ་བཞིན་གྱི་འབྲས་བུའི་སྐབས་སུ་ཡང་ཆོས་ཀྱི་སྐུ་སྤྲོས་པ་ཐམས་ཅད་དང་བྲལ་བའི་དེ་བཞིན་ཉིད་མངོན་སུམ་དུ་གྱུར་པའི་ཡེ་ཤེས་སེམས་ཅན་སོ་སོའི་དབང་པོ་དང་འཚམ་པའི་གཟུགས་ཀྱི་སྐུ་འཕྲིན་ལས་ཀྱི་འོད་ཟེར་ཚད་མེད་པའི་འགྱེད་པ་ཅན་གྱི་སྐུ་གསུམ་ངོ་བོ་དབྱེར་མེད་ཡིན་ལ།  དེ་དང་རྗེས་སུ་མཐུན་པར་ལམ་ཀུན་རྫོབ་བྱང་ཆུབ་ཀྱི་སེམས་དང་དོན་དམ་བྱང་ཆུབ་ཀྱི་སེམས་ཐབས་དང་ཤེས་རབ་ཟུང་དུ་སྦྲེལ་བའི་རྨོན་དོར་ལ་ལུང་རིགས་དྲང་པོའི་གཉའ་ཤིང་དང་བཤོལ་མདའ་སྤྲད་དེ་དྲན་ཤེས་བག་ཡོད་ཀྱི་ཐག་པས་དམ་དུ་བཅིངས།  ( ༢༠༥ )ཚོགས་གཉིས་གྲུང་པོའི་ས་བོན་མཐའ་ཡས་པ་གཏོར་གྱིན་ལས་དང་པོ་པའི་ས་ནས་སངས་རྒྱས་ཀྱི་ས་ལ་མ་ཐུག་གི་བར་གྱི་དྲི་བཅས་སེམས་དང་སེམས་ཀྱི་ཆོས་ཉིད་ཀྱི་ཐང་ཡངས་པོ་དམིགས་འོག་ཏུ་བཅུག་ལ་དུམ་བུ་དུམ་བུ་ནས་མུ་དེད་དེ་རིམ་གྱིས་རིམ་གྱིས་མཐུན་རྐྱེན་དལ་འབྱོར་བཟང་པོའི་ཁ་སྐོམ་འཐུང་བཞིན་དང་།  ཕ་བླ་མ་མཁས་པའི་མན་ངག་གི་གླུ་ལེན་གྱིན་རྨོས་ལ་འཁོར་གསུམ་དམིགས་མེད་ཀྱི་བཤལ་དྲུང་དང་བཅས་གཞན་དོན་དུ་བྱང་ཆུབ་ཆེན་པོར་བསྔོ་བའི་རྒྱས་གདབ་ཀྱིན་སེམས་རྒྱུད་ཀྱི་དྲི་མའི་ཐ་བ་བསལ་དགོས་པ་ཡིན།  ཞིང་ལ་སེར་ཡོད་རིང་མ་རྨོས་པར་བསྐྱུར་བཏང་ན་ཞིང་ཐ་དྲེད་དང་སྤང་རྒོད་དུ་ལུས་ཤོར་ནས་ལྡུམ་བུ་ངན་ངོན་ཙམ་དང་།  དུག་དང་ཚེར་མ་སོགས་སྐྱེ་བ་ལས་མི་ཡོང་བ་བཞིན།  ད་ལྟའི་སྐབས་སེམས་རྒྱུད་ཀྱི་ཞིང་མ་རྨོས་ན་དེ་ནས་ནི་ག་ན་སྐྱེས་ཀྱང་རྒྱུད་ངན་ཐ་དྲེད་ཆོས་མིན་ཁོ་ནའི་དབང་དུ་སོང་ནས་འཁོར་བ་དང་ངན་སོང་ལས་ཐར་པའི་རེ་བ་ཞིག་ཡོང་བ་དཀའ་བར་གདའོ།  ། ཅི་ཡིན་ཞེ་ན་ད་ལྟར་བྱིན་གྱིས་རློབ་མཁན་བླ་མ་དང་དཀོན་ཅོག་གསུམ་བཞུགས་ཡོད་རིང་སེམས་མ་རྨོས་ན་ཤི་ནས་མི་ཁོམ་པར་སྐྱེ་དེར་སྐྱེས་ནས་སུས་བྱིན་གྱིས་བརློབ་རྒྱུ་ཡིན།  དཀོན་ཅོག་གི་སྒྲ་ཙམ་ཡང་མི་ཐོས་སེམས་རྒྱུད་ནི་མ་རིག་པའི་མུན་པས་བསྒྲིབས་དེ་བས་ད་ལྟ་ནང་ནས་རྩོལ་བ་ཆེ་མ་བྱུང་བ་ལ་ཡང་ཕྱི་ནས་རྐྱེན་བཟང་པོས་དབང་མེད་དུ་ཆོས་ལ་བསྐུལ་བ་ཡང་མང་བས་དོན་ཆེན་སྒྲུབ་དུས་ཡིན་གྱི་དོན་ཆུང་དང་དོན་མེད་བྱེད་དུས་མིན།  འོན་ཀྱང་རང་གི་ནང་ནས་རྩོལ་བ་བྱས་ཏེ་བླ་མའི་མན་ངག་གིས་མ་རྨོས་ན་བློ་ཆོས་སུ་འགྲོ་བ་སོགས་རྣམ་པར་དག་པ་ཞིག་དཀའ་བས་རང་གི་ནང་ནས་བླ་མའི་མན་ངག་ལ་སྦྱོང་དགོས་མ་ཐ་ཕུར་ཚུགས་སུ་སྦྱོང་དགོས་དེ་ལྟར་དུ་བླ་མ་དམ་པ་ཐམས་ཅད་ཀྱིས་ཞལ་འཆམ་པར་གསུང་།  དེར་མ་ཟད་ཞིང་ས་བཟང་ཡང་བདག་པོ་མ་རུངས་པའམ་མ་རབས་ཀྱི་རྐྱེན་དང་ཕྲད་ན་ནི་སྒོག་པ་སོགས་དང་།  འགའ་ཞིག་གི་དུག་ལ་སོགས་པ་འདེབས་ཤིང་།  གལ་ཏེ་བདག་པོ་ཡ་རབས་ཀྱི་རྐྱེན་དང་ཕྲད་ན་བདག་གཞན་ཀུན་ལ་ཕན་པའི་འབྲས་སཱ་ལུ་སོགས་དང་།  དཀོན་མཆོག་མཆོད་པའི་རྒྱུར་པདྨ་དཀར་པོའང་འདེབས་པར་བྱེད་པས་དེ་དང་འདྲ།  དེང་རང་ཚོ་ཡང་སེམས་རྒྱུད་ཀྱི་ཞིང་འདི་རྨོ་བ་ལ་བདག་པོ་བླ་མ་དམ་ཉམས་ཚུལ་འཆལ་འདྲེས་ཁྱེར་བསྲེ་ལྷད་ཅན།  སྐམ་པོ་ཁ་བཤད་མཁན་ལྟ་བུའམ།  སེར་སྣ་ཅན་འདོད་ཞེན་ཅན་ཕྲག་དོག་ཅན་ང་རྒྱལ་ཅན་ཁྲོ་གཏུམ་ཅན་ལྟ་བུ་ཡང་སུ་རུང་རུང་གིས་མི་ཡོང་།  སུ་རུང་རུང་ལ་སྣ་ཐག་མི་གཏད།  རྗེ་བླ་མ་བློ་བཟང་གྲགས་པའི་སྙན་བརྒྱུད་ཀྱི་མན་ངག་ལ་སྒྲུབ་པ་སྙིང་པོར་མཛད་པའི་བླ་མ་བྱང་ཆུབ་སེམས་དཔའ་དངོས་སམ་དེ་དང་འདྲ་བའི་དགེ་བའི་བཤེས་གཉེན་བདག་གཞན་ཐམས་ཅད་འཁོར་བ་སྡུག་བསྔལ་གྱི་རྒྱ་མཚོ་ལས་སྒྲོལ་བར་བྱེད་པའི་བླ་མ་བཟང་པོ་དང་ཕྲད་པ་གལ་ཆེ།  གལ་ཆེ་གལ་ཆེ།  ཞེས་ལན་གསུམ་དུ་བསྐྱར།  བདག་པོ་བཟང་པོས་རྨོས་ས་བོན་གང་བཟང་བཏབ་ཀྱང་རྒྱུན་དུ་ཚེགས་དང་འཚོ་སྐྱོང་མ་བྱས་ན་མི་ངན་གྱིས་ཧམ་པ་བྱེད།  དུད་འགྲོས་ཟ།  རྐུན་མས་བརླག་སེར་བ་སོགས་ཀྱིས་འཇོམས་འགྲོ་བ་འདྲ།  བླ་མ་བཟང་པོའི་རྐྱེན་དང་ཕྲད།  ཆོས་ཟབ་མོ་དག་བསྟན་ནས་སེམས་ཐོག་ཏུ་ལེགས་པར་རྨོས་ཀྱང་།  ཕ་ཁྱིམ་བག་ཡོད་ཀྱི་མི་མཐུན་ཕྱོགས་སུ་གྱུར་པ་བག་མེད་པ་སྟེ་དང་ཁང་གཞིས་མ་སྤངས།  བྱ་རྒྱུ་བྱེད་རྒྱུ་མང་བའི་གཞིས་དགོན་དུ་བསྡད།  ཁྱིམ་པ་སོགས་ཚེ་འདི་པ་དང་འགྲོགས་འདྲིས་མང་།  ངའི་དེ་ཟེར་གྱིན་བདག་ཏུ་འཛིན་རྒྱུ་མང་།  ང་ཚོ་དང་ཁོང་ཚོ་ཟེར་ཕྱོགས་རིས་བྱེད་རྒྱུ་མང་།  ཤེས་ཤེས་དང་ལག་ལེན་བྱེད་བྱེད་མང་།  ཁ་ནས་བཤད་བཤད་དང་ཟེར་མཆུ་རྣོ་ཞིང་མང་།  ཡང་ན་ཐམ་མེ་ཐོམ་མེའི་ངང་དུ་བསྡད།  མགོ་བོ་བཀུག་གཉའ་བ་ཞུམ་ཞུམ་བྱེད་ན་ཡང་།  སེམས་རྒྱུད་ངོ་ཚ་( ༢༠༦ )ཁྲེལ་ཡོད་དང་དྲན་ཤེས་ཀྱི་ཐག་པས་བསྡམས་མ་ཤེས་ན་བདུད་དང་སྡིག་གྲོགས་དང་བཤེས་གཉེན་ངན་པ་དང་ལོག་ལྟ་ཆོས་སྤོང་ཁོང་ཁྲོ་ཁོན་འཛིན་ཁྱད་གསོད་བརྙས་སྨོད་ང་རྒྱལ་སེར་སྣ་ཕྲག་དོག་སོགས་དང་།  དེ་དག་གིས་ཀུན་ནས་བསླངས་པའི་འདུ་ལོང་དང་ཀུན་སྤྱོད་ངན་པས་སྔར་བྱས་ཐམས་ཅད་ཐལ་བར་རློག་པར་བྱེད་པས་ན།  བླ་མའི་མན་ངག་ཀྱང་སྣ་གཅིག་སྣ་གཉིས་དང་ལན་གཅིག་གཉིས་སོགས་ཀྱིས་མི་ཆོག་པར་མན་ངག་ཡོངས་སུ་རྫོགས་པ་བཤེས་གཉེན་ལ་དད་པ་སྦྱོང་བ་ནས་བཟུང་།  ཞི་ལྷག་ལ་སློབ་པའི་བར་དང་།  དབང་དང་དམ་ཚིག་རིམ་པ་གཉིས་འཁོར་དང་བཅས་པ་ཐམས་ཅད་ཀྱང་བླ་མ་ལས་མཉན་པ་དང་གསུང་རབ་ལ་བལྟ་བ་དང་།  དེ་དག་གི་དོན་ལ་རིགས་པས་དཔྱོད་ཅིང་བསམ་པ་དང་།  དེ་དག་སོ་སོའི་ངེས་ཤེས་ཀྱི་རྒྱུན་སྐྱོང་བ་ལ་གོམས་འདྲིས་བྱེད་པ་རྣམས་ཐུན་ཆོས་ཐུན་དམིགས་ཐུན་སྒོམ་ཐུན་བཟླས་ཐུན་འཛིན་ཐུན་སྐྱོར་ཐུན་ཀློག་ཐུན་རེ་རེ་དང་གཉིས་གཉིས་གསུམ་གསུམ་སོགས་དང་།  དེ་ཡང་ཞག་སྦྲེལ་ཟླ་སྦྲེལ་ལོ་སྦྲེལ་ཚེ་སྦྲེལ་བསྐལ་སྦྲེལ་བསྐལ་ཆེན་སྦྲེལ་བ་བསྐལ་པ་ཆེན་པོ་གྲངས་མེད་མང་པོ་སྦྲེལ་ནས་བྱེད་དགོས་ཀྱི་ཤེས་རབ་ཆུང་ཆུང་དང་ཤེས་རབ་ཆེ་ཡང་ཕྱོགས་རེ་བ་དེ་འདྲས་ས་མི་ཆོད།  ། སྐྱེ་བ་ཁ་ཤས་སོགས་དུས་ཡུན་ཐུང་ཐུང་དེ་འདྲས་གོ་མི་ཆོད།  དབང་པོ་རྣོན་དབང་རྣོན་ནི་གཏི་ཐུག་སྙིང་རུས་ཅན་དེ་འདྲ་ལ་མི་ཟེར་གྱི་སྔོན་བསགས་སྦྱངས་པ་ཅན་ཤེས་རབ་ཆེ་ཞིང་སྙིང་སྟོབས་ཆེ་བ་རྒྱ་ཆེན་པོ་ལ་མོས་ཤིང་གང་བྱས།  ལམ་དུ་འགྲོ་བའི་སྨིན་པ་ཅན་ཞིག་ཡིན་པ་འདྲའོ།  ། པོའི་ཕྱོགས་ན་ཡང་མེད་པ་ལ་རང་ཉིད་ལ་དབང་རྣོན་གྱི་རྩིས་འཇོག་བྱེད་པས་ཅི་ཡོང་།  དེ་ནི་ཕྱིར་ཞིང་རང་ཉིད་འཕུང་བར་བྱེད་པ་ཉིད་དོ།  ། སེར་རྨོ་བ་ཟེར་ཡང་དོན་དེ་དང་འདྲ་འདི་ནི་ཕྱི་རབ་བྱུང་གི་གོས་ཀྱི་ཁ་དོག་གི་སྒོ་ནས་བརྗོད་པ་སྟེ།  སངས་རྒྱས་ཀྱིས་གནང་བའི་གོས་ངུར་སྨྲིག་ལུས་ལ་བསྐོན་པ་ནས་སེམས་རྒྱུད་ལ་བྱིན་རླབས་ཀྱི་སེར་ཞུགས་ནས་ཆོས་རབ་ཏུ་རྣམ་འབྱེད་ཀྱི་ཤེས་རབ་སྐྱེ་བ་ལ་མངོན་དུ་ཕྱོགས་ཡོད་པ་ལ་ཟེར་བས་དེ་དག་ལ་བསམས་ནས།  རང་དང་རང་འདྲ་བ་རྣམས་ཀྱིས་སེར་རྨོ་བའི་བྱ་བ་ཆོས་སྡོམ་པ་སྲུང་བ་དང་གསུང་རབ་མན་ངག་རྣམས་ལ་ཉན་བསམ་སྒོམ་པའི་ཆོས་བྱེད་དགོས་ཀྱི་ཁྱིམ་པའི་བྱ་བ་ནོར་བསགས་ནས་དགེ་བ་སྒྲུབ་པ་སོགས་མི་རུང་ངོ་།  ། ཁྱིམ་པ་ཟེར་བ་དེ་ཁྱིམ་ན་མནའ་མ་ཡོད་པ་གཅིག་པུ་ལ་མི་དེ་འདྲ་ལ་སྤྲང་པོ་བཟའ་མི་ཟེར་ཟེར།  ཁང་པ་དང་ཞིང་དང་ནོར་སོགས་པ་སོགས་ཚེ་འདིའི་བྱ་བ་གཙོ་བོར་བྱེད་པ་རྣམས་ལ་ཁྱིམ་པ་ཟེར།  ཕྱག་བསྐོར་བཟླས་བརྗོད་ཁ་ཏོན་ལྷ་བཞེངས་ཆོས་འབྲི་དགེ་འདུན་བསྙེན་བཀུར་ལ་སོགས་པ་ཙམ་ཁྱིམ་པ་རྣམས་ཀྱིས་ཀྱང་རྒྱ་ཆེན་པོ་བྱེད་པ་ལ་ལྟོས་དང་སེར་མོ་བ་ལ་དེ་ཙམ་ལས་མེད་ན་ཁྱིམ་པ་ལས་ཁྱད་མ་བྱུང་ངོ་།  ། སེར་མོ་བ་ཡང་གོས་དམར་སེར་ཙམ་གྱོན་པའམ་ཆུང་མ་མེད་པའམ་དགོན་པར་འདུག་པའམ་འདོན་པ་བཟུང་ནས་འདོན་པ་ཙམ་ལ་མི་ཟེར་གྱི་རབ་ཏུ་བྱུང་ནས་ཚེ་འདིའི་བྱ་བ་ཕལ་ཆེར་བློས་ཐོངས་པ་ཡན་ཆད་ལ་ཟེར་ཏེ་མདོ་སྡེ་ལ་ལྟོས་ཤིག་སོམས་ཤིག་སྒོམས་ཤིག། ངེད་དཔེར་མཚོན་ན་རང་བཀའ་གདམས་གསར་རྙིང་གི་ལུགས་འཛིན་པ་རྣམས་ཐུབ་དབང་གི་སྐུ་རེ་འབྲལ་སྤང་དུ་འཆང་སྲོལ་ཡོད་པ་འདི་ཡང་ཐུབ་པ་སངས་རྒྱས་བཅོམ་ལྡན་འདས་དེ་བདག་གི་སྟོན་པ་ཡིན།  བདག་ཐུབ་པ་སངས་རྒྱས་བཅོམ་ལྡན་འདས་ཀྱི་ཉན་ཐོས་ཡིན་པས་སངས་རྒྱས་བཅོམ་ལྡན་འདས་ཀྱིས་སྔོན་( ༢༠༧ )ཇི་ལྟར་བྱང་ཆུབ་སེམས་དཔའི་ལམ་ལ་བསླབས་པ་དེ་ལ་བདག་གིས་ཀྱང་སློབ་དགོས།  སངས་རྒྱས་བཅོམ་ལྡན་འདས་ཀྱིས་ངེད་ཚོ་ལ་ཆོས་ཅི་ཙམ་བསླབ་པ་དེ་ལ་ངེད་ཚོས་ཀྱང་སློབ་དགོས་སྙམ་ནས་སེམས་ལ་དྲན་པ་གསོ་ཕྱིར་འབྲལ་སྤང་གི་སྐུ་འཆང་བ་ཁོང་གི་བསླབ་པ་དེ་ལ་ངེད་ཚོས་མི་སློབ་ཁོང་གི་རྣམ་ཐར་མི་སྐྱོང་ན་ཁོང་ངེད་ཚོའི་སྟོན་པ་ཡིན་པའི་དོན་མི་འདུག་འབྲལ་སྤང་འཆང་དོན་མ་བྱུང་།  དེ་བཞིན་དུ་སྟོན་པ་སངས་རྒྱས་ཀྱི་བརྟུལ་ཞུགས་འཆང་བས་ཅི་བྱེད་པ་ཡིན་ཡིན།  འོན་ཀྱང་འགའ་ཞིག་གིས་གའུ་ནང་དུ་བཅུག་ནས་སེ་རལ་ཁར་འགེལ་བ་དང་།  རྐེད་པ་ལ་དཀྲི་བ་དང་སྐེ་ལ་འདོགས་པ་ནི་ཁྱིམ་པའི་རྟགས་སུ་འགྱུར་སྙམ་པས་ཁྱིམ་པའི་རྟགས་སྤངས་ནས་བསླབ་པ་ལ་གུས་པར་བྱེད་དགོས།  རབ་བྱུང་གི་རྟགས་ཆ་ལུགས་ཀྱང་དགོས་པ་དེ་དག་གི་ཕྱིར་འཆང་བ་ཡིན་པས་སེར་མོ་སེར་སྐྱར་ཆོས་གོས་གྱོན་སེམས་བཟང་བཟང་འདྲ་ཡང་།  ཚེ་འདིའི་བྱ་བ་རང་བྱེད་པའི་མ་སོང་བ་དང་།  སེར་རྨོ་སེར་རྡོར་ཆོས་དྲེད་ཁུར་བའི་མ་སོང་བ་དང་།  སེམས་རྨོ་སེམས་རྨོས་དང་པོ་ནས་ཆོས་ཀྱི་རྣམ་དབྱེ་ཅང་མི་ཤེས་པའི་བར་མ་སོང་བར་བྱེད་དགོས།  ད་རེས་སངས་རྒྱས་དྲང་སྲོང་ཆེན་པོའི་བརྟུལ་ཞུགས་རབ་བྱུང་གི་རྟགས་ཆ་ལུགས་དང་རྣམ་ཐར་སྐྱོ་ཤས་དང་དད་པ་སྐྱེད་ཚུལ་ཁྲིམས་གང་ཐུབ་སྲུང་བ་སོགས་ཆ་ཕྲ་མོ་རེ་ཙམ་འཆང་བ་ཡིས་ཀྱང་སེམས་ལ་བྱིན་རླབས་ཀྱི་བརླན་ཞུགས་ནས་སེར་ཡོད་པ་ལ་བླ་མའི་མན་ངག་ཐར་ཐོར་ལས་མ་བྱུང་ཀྱང་རྨོས་ན་ཁྱིམ་པ་རང་ག་བ་ཤེས་རབ་ཅན་གྱིས་བྱས་པ་ལས་བརྒྱ་འགྱུར་གྱིས་སྟོབས་ཆེ་བར་ལུང་རིགས་རྣམས་ཀྱིས་ཤེས་པར་འགྱུར་བས་ཁྱིམ་པའི་རྟགས་དང་ཀུན་སྤྱོད་ཐམས་ཅད་སྤངས།  རབ་ཏུ་བྱུང་བའི་རྟགས་དང་ཆ་ལུགས་སོགས་ཀུན་སྤྱོད་གཙང་སིང་ངེ་བ་བྱས་ནས་བསླབ་པ་མཐའ་དག་སྣ་རེ་རེ་ལ་ཡང་གུས་པོ་བྱས་ཏེ་བླ་མའི་མན་ངག་གིས་སེམས་རྨོ་བར་བྱའོ།  ། འབྲལ་སྤང་འཆང་ཡང་འདུག་པའི་ཚེ་རྟེན་མཆོད་དུ་བཤམས།  འགྲོ་བའི་ཚེ་གའུ་སོགས་གང་འོས་སུ་བཞུགས་སུ་བཅུག་ནས་དབུ་ཞབས་མི་ལོག་པ་དང་ཆུད་མི་ཟོས་པར་བྱས་ནས་གུས་པའི་ཚུལ་གྱིས་རུམ་དུ་དྲང་བ་སོགས་བྱས་ནས་བླ་མ་དང་སྟོན་པའི་འདུ་ཤེས་བྱ།  དེས་ན་ཁ་སྐད་ལ་ཆ་ལུགས་མི་གཙོ་ཆོས་ལུགས་གཙོ་ཟེར་བ་ཡོད་སྤྱིར་བདེན་ཡང་བདེན་གཙོ་བོ་ཆོས་ལུགས་ཡིན་མོད་ཀྱང་།  གཙོ་བོའི་ཆོས་ལུགས་དེ་ཡོང་བ་ལ་ཆ་ལུགས་འཛིན་པ་ཤིན་ཏུ་གལ་ཆེ་སྟེ་དེས་དོན་དྲན་པ་གསོ་བར་བྱེད་ལ།  དེའི་བྱིན་རླབས་ཀྱིས་ཀྱང་ཤེས་རྒྱུད་ལས་རུང་དུ་བྱེད་པར་འགྱུར་ཞིང་དེར་མ་ཟད་སངས་རྒྱས་ཀྱིས་སྔོན་ཐུགས་བསྐྱེད་དང་སྨོན་ལམ་དམ་བཅའ་གང་འདྲ་གནང་འདུག་མདོ་སྡེ་ལྟོས་དང་།  མཛ